มีแชล บาร์นีเย

มีแชล ฌ็อง บาร์นีเย (; เกิดวันที่ 9 มกราคม ค.ศ. 1951) เป็นนักการเมืองชาวฝรั่งเศส ดำรงตำแหน่งนายกรัฐมนตรีฝรั่งเศสในเดือนกันยายนถึงธันวาคม ค.ศ. 2024

บาร์นีเยเป็นสมาชิกสังกัดหลายพรรคที่มีลัทธินิยมโกล (พรรคสหภาพประชาธิปไตยเพื่อสาธารณรัฐ พรรคชุมนุมเพื่อสาธารณรัฐ พรรคสหภาพเพื่อขบวนการประชาชน และพรรคเลเรปูว์บลีแก็ง) แล้วเริ่มในวงการการเมืองด้วยได้รับเลือกตั้งเป็นสมาชิกสภาจังหวัดซาวัวในค.ศ. 1973 ต่อมาลงเป็นผู้สมัครในเขตที่ 2 ของจังหวัดซาวัวในการเลือกตั้งสมาชิกสมัชชาแห่งชาติของค.ศ. 1978 ซึ่งได้รับเลือกตั้งโดยสมบูรณ์ ต่อมาได้รับเลือกตั้งเป็น ส.ส. 4 สมัยจนถึงค.ศ. 1993

หลังจากนั้น ในปีเดียวกันได้เข้าร่วมภายใต้การนำของรัฐบาลของเอดัวร์ บาลาดูร์เนื่องจากได้มีการแต่งตั้งบาร์นีเยเป็นรัฐมนตรีว่าการกระทรวงสิ่งแวดล้อม กระทั้ง ค.ศ. 1995 ย้ายไปเป็นผู้แทนรัฐมนตรีด้านกิจการยุโรปภายใต้กระทรวงการต่างประเทศในรัฐบาลของอะแล็ง ฌูเป

จากนั้น ในค.ศ. 1999 บาร์นีเยได้เข้าร่วมในคณะกรรมธิการยุโรปโดยได้รับการแต่งตั้งเป็นกรรมธิการยุโรปด้านนโยบายภูมิภาคภายใต้การนำของประธานโรมาโน โปรดี

ต่อมากลับมาในการเมืองฝรั่งเศสจากการแต่งตั้งเป็นรัฐมนตรีว่าการกระทรวงการต่างประเทศภายใต้รัฐบาลชุดที่ 3 ของฌ็อง-ปีแยร์ ราฟาแร็ง เมื่อปีค.ศ. 2004 แล้วในค.ศ. 2007 หลังจากชัยชนะอย่างถล่มทลายของพรรคสหภาพเพื่อขบวนการประชาชนในการเลือกตั้งประธานาธิบดีและสมาชิกสมัชชาแห่งชาติของปีดังกล่าว บาร์นีเยได้รับแต่งตั้งเป็นรัฐมนตรีว่าการกระทรวงเกษตรและประมงภายใต้การนำของฟร็องซัว ฟียง

ในค.ศ. 2009 บาร์นีเยกลับมาในการเมืองของสหภาพยุโรปอีกครั้งเนื่องจากการได้รับเลือกตั้งเป็นสมาชิกรัฐสภายุโรป ทำให้เขาได้รับการแต่งตั้งเป็นรองประธานคณะกรรมธิการยุโรปและได้รับตำแหน่งกรรมธิการยุโรปด้านตลาดภายในและบริการภายใต้การนำของโคเซ แบร์รอสโซ

กระทั้ง ค.ศ. 2016 หลังจากการลงประชามติว่าด้วยสมาชิกภาพสหภาพยุโรปของสหราชอาณาจักร ฌ็อง-โคลท ยุงเคอร์ ประธานคณะกรรมธิการในขณะนั้น ได้แต่งตั้งให้เขาเป็นหัวหน้าคณะเจรจาสหภาพยุโรปในคณะทำงานเพื่อเตรียมการและดำเนินการเจรจากับสหราชอาณาจักร แล้วในค.ศ. 2019 ยุงเคอร์และอัวร์ซูลา ฟ็อน แดร์ ไลเอิน ประธานคณะกรรมธิการยุโรปต่อจากยุงเคอร์ยังคงให้บาร์นีเยอยู่ในตำแหน่งโดยแต่งตั้งในขณะนั้นให้เป็นหัวหน้าคณะทำงานด้านความสัมพันธ์กับสหราชอาณาจักรของคณะกรรมธิการของยุโรป

ในค.ศ. 2021 บาร์นีเยลงเป็นผู้สมัครเพื่อเป็นตัวแทนของพรรคเลเรปูว์บลีแก็งในการเลือกตั้งประธานาธิบดีฝรั่งเศสของปีถัดไปแต่กลับได้รับคะแนนกว่า 23.93% หรืออันดับที่ 3 เท่านั้นตามหลังเอริก ซีอ็อตติ และวาเลรี เปแคร็สซี่งต่อมาได้รับเลือกเป็นผู้สมัครของพรรคเพื่อการเลือกตั้งประธานาธิบดีดังกล่าว แต่เปแคร็สกลับได้รับคะแนนกว่า 4.78% ซึ่งเป็นคะแนนที่ต่ำที่สุดของฝ่ายขวาในการเลือกตั้งดังกล่าว

ในเดือนสิงหาคม ค.ศ. 2024 หลังจากการเลือกตั้งสมาชิกสมัชชาแห่งชาติฝรั่งเศสของปีเดียวกัน ชื่อของตนได้รับการแนะนำจากหนึ่งในรัฐมนตรีรักษาการในขณะนั้น ทำให้ประธานาธิบดีแอมานุแอล มาครงได้มีความสนใจในการแต่งตั้งเขาในตำแหน่งนายกรัฐมนตรีที่มีโน้มน้อยที่สุดที่จะมีการลงมติไม่ไว้วางใจ กระทั้งวันที่ 5 กันยายน มาครงก็ตัดสินใจแต่งตั้งเขาเป็นหัวหน้ารัฐบาลโดยปริยาย ต่อจากกาบรีแยล อาตาล นายกรัฐมนตรีที่ยังรักษาการตั้งแต่การเลือกตั้งสมาชิกสมัชชาแห่งชาติสิ้นสุดลงไป ด้วยวัยอายุ 73 ปี บาร์นีเยเป็นนายกรัฐมนตรีที่แก่ที่สุดในประวัติศาสัตร์สาธารณรัฐฝรั่งเศสที่ 5

ในวันที่ 4 ธันวาคม บาร์นีเยถูกขับออกจากตำแหน่งเนื่องจากสมาชิกสมัชชาแห่งชาติได้ลงมติไม่ไว้วางใจรัฐบาลของเขาโดยต้นเหตุเป็นการใช้อำนาจพิเศษ (มาตรา 49 วรรค 3 ของรัฐธรรมนูญฝรั่งเศส) ในการผลักดันกฎหมายงบประมาณประกันสังคม ค.ศ. 2025 ทำให้เป็นนายกรัฐมนตรีที่ดำรงตำแหน่งสั้นที่สุดของสาธารณรัฐที่ 5

 อ้างอิง 

หมวดหมู่:บุคคลที่เกิดในปี พ.ศ. 2494
หมวดหมู่:บุคคลที่ยังมีชีวิตอยู่
หมวดหมู่:นายกรัฐมนตรีฝรั่งเศส
หมวดหมู่:บุคคลจากจังหวัดซาวัว
หมวดหมู่:บุคคลจากจังหวัดอีแซร์
หมวดหมู่:ผู้นำประเทศในปัจจุบัน
หมวดหมู่:นักการเมืองฝรั่งเศส
หมวดหมู่:ชาวฝรั่งเศส